༄༅།།ཆོས་ཁྲི་སྟེང་པ་ངག་དབང་ཆོས་གྲགས་མཆོག་ནི་ཕྱི་ལོ་༡༩༥༥ལོར་ལྷོ་མདོ་མཁར་ཆོས་ཁྲི་སྟེང་པའི་མི་ཚང་དུ་ཕ་པདྨ་དབང་རྒྱལ་ལགས་དང་མ་ཚེ་རིང་དབྱངས་ལགས་གཉིས་ཀྱི་བུར་འཁྲུངས།ཕྱི་ལོ་༡༩༥༩ལོར་བོད་ནས་འབྲུག་བརྒྱུད་འབུམ་སྡེ་ལ་དང་།ཕྱི་ལོ་༡༩༦༢ལོར་འབུམ་སྡེ་ལ་ནས་ལྡི་ལི་བརྒྱུད་ཨོ་རི་སར་འབྱོར།ཨོ་རི་ས་ནས་མ་སུ་རི་སློབ་གྲྭར་གནས་སྤོས་ཀྱིས་ཕྱི་ལོ་༡༩༧༣ལོར་འཛིན་རིམ་༡༡ཐོན།དེ་རྗེས་ཅན་ལྡི་སྒར་ནས་མཐོ་སློབ་ཐོན།ཕྱི་ལོ་༡༩༧༥ལོར་བཙན་བྱོལ་གཞུང་གི་སྲི་ཞུ་བའི་ཁོངས་སུ་འཛུལ་ཞུགས་ཀྱིས་ཐོག་མར་ཨོ་རི་སར་ཕྱི་ལོ་༡༩༧༩བར་གཞིས་ལས་སྐད་དྲུང་དང་།ཕྱི་ལོ་༡༩༧༩ནས་ཕྱི་ལོ་༡༩༨༩བར་བོད་གཞུང་ནང་སྲིད་ལས་ཁུངས་སུ་ལས་དོན་སྣེ་མང་འགན་འཁུར་གནང་།ཕྱི་ལོ་༡༩༨༩ནས་༡༩༩༢བར་ཀུ་ལུ་ས་གནས་འགོ་འཛིན་ལས་འཁུར་ཞུས་ཏེ་ལས་ཡུལ་འདིའི་རིང་གནས་སྡོད་མི་མང་གི་འཕྲལ་སེལ་སྡོད་ཁང་ཉམས་གསོ།མིང་མང་ཉམ་ཐག་ལ་དམིགས་བསལ་བལྟ་རྟོགས།དཔལ་རབ་གླིང་གཞིས་ཆགས་གསར་སྐྲུན་སོགས་གནང་།ཕྱི་ལོ་༡༩༩༢ནས་ཕྱི་ལོ་༡༩༩༤བར་བོད་གཞུང་ལས་བྱེད་བདག་གཉེར་ཁང་གི་འགན་འཛིན་གྱི་ལས་ཡུན་རིང་གངས་སྐྱིད་ཀྱི་ཁོར་ཡུག་གཙང་བཟོ་དང་ལས་ཤག་གྲངས་༧༥ཉམས་གསོ་གསར་བཟོ་གནང་།ཕྱི་ལོ་༡༩༩༤ནས་༡༩༩༥བར་ཨ་རིར་ལོ་གཅིག་རིང་སྲིད་དོན་དང་།འཛིན་སྐྱོང་གི་སློབ་སྦྱོང་དུ་བསྐྱོད།